 NA ROSELYNE OBALA RAIS William Ruto amewataka mawaziri na makatibu kwenye wizara mbalimbali, waweke juhudi na nguvu katika kutimiza ahadi walizotoa kwa Wakenya wakati wa kampeni. Kiongozi wa nchi alifichua kuwa aliweka kimakusudi Afisi ya Msimamzi Mkuu wa Mikakati na Utekelezaji katika afisi yake, kuhakikisha kuwa wizara, idara na wakuu wa mashirika mbalimbali ya serikali wanawajibika kulingana na manifesto ya Kenya Kwanza. Aliahidi kuwa atakuwa akiendesha serikali huru ambapo atakuwa akipisha mashauriano na kubadilishana mawazo miongoni mwa mawaziri na makatibu ili kuhakikisha Kenya inastawi kiuchumi. “Lazima tuwe makini na kufuata utaratibu unaohitajika kutekeleza miradi ya serikali. Lazima tuwe na ujasiri wa kujieleza,” akawaambia mawaziri na makatibu. Alikuwa akizungumza baada ya kufunga rasmi kongamano la siku mbili la mawaziri, makatibu na maafisa wa ngazi ya juu serikalini katika hoteli moja jijini Nairobi. Kongamano hilo lililenga kutathmini hatua ambazo Kenya Kwanza imepiga tangu ichukue mamlaka Agosti 2022. “Unapoitwa na kamati ya bunge au na asasi yoyote, lazima uwe na ujasiri na ujibu maswali jinsi ambavyo inatakikana. Kenya ni nchi ambayo inazingatia sana sheria,” akaongeza. Msimamo wa Rais unakuja wakati ambapo baadhi ya mawaziri wamekuwa wakitofautian hadharani huku wabunge wa Kenya Kwanza, pia wakirushiana cheche za maneno hadharani kuhusiana na uendeshaji wa masuala ya serikali. Baadhi ya mawaziri wamekuwa wakisusia vikao vya bunge ili kuepuka kuyajibu maswali muhimu yanayogusia majukumu yao. Rais Ruto alisisitiza kuwa mawaziri wake wanawajibikia Wakenya kwa hivyo lazima wawatumikie kwa juhudi zote. “Manifesto yetu ndiyo mwongozo wa kutekeleza yale ambayo tuliwaahidi Wakenya. Hiyo ndiyo maana niliweka afisi ya Adan Mohamed chini yangu na atakuwa akifuatilia utekelezaji wa yaliyomo kwenye manifesto hiyo. Atakuwa akifanya hivyo kwa niaba yangu,” akasema huku akikiri kuwa wakati mwingine ni vigumu kwake kushauriana moja kwa moja na kila waziri katika utekelezaji wa miradi ya serikali. “Kutakuwa na wa kufuatilia kila uamuzi na mradi tunaoutekeleza, ikiwemo yale yaliyoko katika manifesto yetu,” Tayari Rais Ruto amemruhusu Katibu wa UDA Cleophas Malala awe akihudhuria vikao vya Baraza la Mawaziri kuhakikisha kuwa maamuzi yanayotolewa yanaoana na manifesto inayotekelezwa. Kwa hivyo, Rais Ruto amesema atakuwa akiongoza kwa mfano kwa kuhakikisha ahadi zote zinatekelezwa. Alisema kuwa yupo tayari kwa mashauriano wakati wowote hasa kuhusu jinsi wizara mbalimbali zinavyoendeshwa na utekelezaji wa majukumu yao. Wakati ambapo mawaziri walikuwa wakitia saini kandarasi za utendakazi kwenye ikulu miezi mitatu iliyopita, Rais Ruto alikiri hadharani kuwa baadhi ya mawaziri wake hawana ufahamu kuhusu njia ya kuendesha wizara zao. Ili kufanikiwa, Rais aliwataka mawaziri washirikishe raia katika kuendesha na utekelezaji wa miradi mbalimbali akisema serikali ni ya wananchi na sera zake zinastahili kuwanufaisha raia. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  